ซีพีเอฟ ยันค่าบาทแข็งไม่กระทบรายได้บริษัท
ซีพีเอฟ ชี้บาทแข็งค่าไม่กระทบ แถมด้วยแรงหนุนผลประกอบการในต่างประเทศ มั่นใจยอดขายตามเป้าหมาย 1.8 แสนล้านบาท&nbsp; กำไรเพิ่มไม่ต่ำกว่า 20 %
7 ก.ย. 2553

ซีพีเอฟ ชี้บาทแข็งค่าไม่กระทบ แถมด้วยแรงหนุนผลประกอบการในต่างประเทศ มั่นใจยอดขายตามเป้าหมาย 1.8 แสนล้านบาท  กำไรเพิ่มไม่ต่ำกว่า 20 %
นายอดิเรก  ศรีประทักษ์ กรรมการผู้จัดการใหญ่และประธานคณะผู้บริหาร บริษัท เจริญโภคภัณฑ์อาหาร จำกัด (มหาชน) หรือ ซีพีเอฟ เปิดเผยว่า จากการที่เงินบาทในภูมิภาคนี้แข็งค่าขึ้นทั้งภูมิภาค ไม่ว่าจะเป็นประเทศมาเลเซีย ญี่ปุ่น หรือไทย  ซึ่งผู้ส่งออก ที่ใช้วัตถุดิบภายในประเทศเป็นหลักจะเสียเปรียบ  สำหรับซีพีเอฟไม่ได้รับผลกระทบในส่วนนี้ เนื่องจากมีวัตถุดิบที่ต้องนำเข้า เป็นสัดส่วนที่ใกล้เคียงกัน   จึงส่งผลให้ผลการดำเนินงานของซีพีเอฟในปี 2553 นี้ จะยังเป็นไปตามเป้าหมายที่ตั้งไว้ และมีอัตราการเติบโตของกำไรไม่ต่ำกว่า 20 %เมื่อเทียบกับปี 2552 ที่ผ่านมา
นายอดิเรก กล่าวว่า สำหรับยอดขายทั้งปีจะเป็นไปตามเป้าหมายที่ตั้งไว้ 180,000 ล้านบาท  โดยธุรกิจยังมีการเติบโตที่ดีอย่างต่อเนื่อง  ซึ่งได้รับปัจจัยสนับสนุนจากผลประกอบการทั้งที่ อินเดีย และ ตุรกี   เช่นเดียวกับรัสเซีย ที่ยอดขายได้ปรับตัวดีขึ้นตามเป้าหมาย  โดยจะส่งผลที่ดีต่อผลการดำเนินงานในไตรมาสที่สามนี้ด้วย และจะส่งผลให้ผลการดำเนินงานเป็นไปตามที่คาดการณ์ไว้
นายอดิเรก กล่าวด้วยว่า การเติบโตของบริษัทคงเน้นการขยายงานในประเทศต่างๆ ที่บริษัทได้เริ่มลงทุนไปแล้ว สำหรับในประเทศไทยบริษัทได้ให้ความสำคัญในเรื่องของการสรรสร้างนวัตกรรมในทุกด้านเพื่อเพิ่มประสิทธิภาพขององค์กร ทั้งด้านกระบวนการผลิต กระบวนการทำงานการวิจัยและพัฒนาสินค้า และรวมถึงเรื่องของบุคลากร